   لاهور (ويب ڊيسڪ) انٽرنيشنل ڪرڪيٽ ڪائونسل (آءِ سي سي) لاهور يونيورسٽي آف مئنيجمينٽ سائنسز (لمس) ۾ قائم بائيو مڪينڪس ليب جي منظوري ڏئي ڇڏي، جنهن کانپوءِ هاڻ اتي قومي ۽ پرڏيهي ڪرڪيٽرن جي شڪي ۽ غير قانوني بالنگ ايڪشن جي ٽيسٽ ٿي سگهندي. بائيو مڪينڪس ليب پي سي بي ۽ لمس جي ڀائيواري سان قائم ڪئي وئي ۽ اهو دنيا ۾ اهڙو پنجون ٽيسٽ سينٽر آهي، جتي رانديگرن جون ٽيڪنيڪي خاميون ختم ڪري سگهبيون. ان کان اڳ آسٽريليا جي شهر برسبين، انگلينڊ جي لف برا يونيورسٽي، سري رام چندرا يونيورسٽي چنائي ۽ ڏکڻ آفريڪا جي پريٽوريا يونيورسٽي ۾ اهڙا سينٽر قائم آهي، جيڪي آءِ سي سي طرفان منظور ٿيل آهن. پي سي بي جي مئنيجنگ ڊائريڪٽر وسيم خان جو چوڻ آهي ته بائيو مڪينڪس ليب جي منظوري پي سي بي جي جديد سهولتن هڪ ٻي ڪامياب ڪوشش آهي، ماضي ۾ اسان جي رانديگرن کي بالنگ ايڪشن تبديل ڪرڻ ۾ ڏکيائيون پيش اينديون هيون. هوڏانهن آءِ سي سي جي جنرل مئنيجر ڪرڪيٽ جيف الارڊائس جو چوڻ هو ته ليب جي منظوري پي سي بي جي شڪي ۽ غير قانوني بالنگ ايڪشن کي منهن ڏيڻ جي ڪوششن جي عڪاسي ڪري ٿو.